《京师九日同人慈仁寺祭顾先生祠呈同集诸君子 其二》
清代·左宗植

吾乡王先生，忠孝乃天宠。间关寇贼中，埋名落徭峒。

计脱父与兄，艰危见智勇。隆武颓残曦，薇蕨采荒茸。

楼居三十年，著书七十种。学派得横渠，故训翼郑孔。

微言大义炳，百世蓍蔡奉。余论斥天主，眦裂始作俑。

圣朝采遗书，凿楹出圭珙。余者三百卷，捃束委尘塕。

雕版未能半，望蜀财得陇。先生与船山，著述间伯仲。

所嗟生并世，姓字不相诵。九京如可作，道谊金石重。

讵待歌沧浪，魂梦劳倾动。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。